ועדת העבודה, הרווחה והבריאות, כנסת 19, פרוטוקול מספר 312, 2014-11-10 11:30

חיים כץ: בוקר טוב.

חיים כץ: היום י"ז בחשוון התשע"ה, ה-10 לנובמבר 2014, ואני מתכבד לפתוח את ישיבת ועדת העבודה, הרווחה והבריאות.

חיים כץ: והנושא: הצעת חוק זכויות החולה של חברת הכנסת פנינה תמנו-שטה.

חיים כץ: ומי יש לנו פה עוד?

חיים כץ: חבר הכנסת יעקב מרגי וזהו.

חיים כץ: יש עוד שהצטרפו לרשימה אבל הם לא באו לדיון.

חיים כץ: לא כל כך חשוב להם, אבל הם הצטרפו לרשימה בשביל להיות בסטטיסטיקה.

חיים כץ: חברתי, חברת הכנסת פנינה תמנו-שטה, בבקשה.

חיים כץ: הכנה לקריאה הראשונה.

פנינה תמנו: בוקר טוב, אדוני היושב ראש ומנהלת הוועדה.

פנינה תמנו: תודה רבה על הדיון.

פנינה תמנו: אנחנו נמצאים – היום זה יום החולה או מחר?

<קריאה: מחר.

פנינה תמנו: מחר.

שולי מועלם-רפאלי: יום זכויות החולה.

פנינה תמנו: אני חושבת שבאופן סמלי זה מאוד-מאוד חשוב תמיד לזכור שבזמן שהרופאים עושים עבודה נאמנה יש מהצד השני את המטופל.

פנינה תמנו: צריך תמיד לחשוב איך אנחנו דואגים לכך שהמטופל מקבל את הטיפול בצורה שאנחנו יכולים ליצור סביבה הרבה יותר נוחה, רגועה.

פנינה תמנו: אני חושבת שהחוק הזה שמונח בפנינו הוא בסופו של דבר, אני כיוונתי אותו דווקא לאוכלוסיות חלשות: אם זה אנשים מבוגרים ואם זה עולים חדשים.

פנינה תמנו: זה יכול להיות אנשים עם בעלי מוגבלות או חירשים.

פנינה תמנו: כך או כך, מי שמרגיש צורך באמת בליווי, גם הרבה פעמים אנשים שהם פגועי נפש; אני חושבת שזה נותן פתרון להרבה מאוד אוכלוסיות שזקוקות למלווה שיגיע איתם.

פנינה תמנו: אז בסופו של דבר, אני חושבת שזו הצעת חוק מאוד מידתית, נכונה, שעוזרת גם לרופאים ולסביבה המטפלת.

פנינה תמנו: כי אם ניקח לדוגמה עולים חדשים או אנשים בעלי מוגבלות כזאת או אחרת, ברגע שיש איתם מלווה שהוא מכיר אותם, הוא הרבה פעמים הופך להיות סוג של מגשר, כך שהמטרה היא לא ליצור סביבה מפריעה או גורם שהוא הופך להיות חסם אלא גורם שהופך להיות עזר בידי המטופל וגם בשביל המטפל, כך שאני שמחה מאוד שמרבית הגורמים שיושבים כאן בעד הצעת החוק, למעט כמה הערות שאני ראיתי שציינו, שאני בטוחה שאנחנו עוד מעט, אחרי ההקראה, נצטרך לדבר עליהן.

חיים כץ: מאה אחוז.

חיים כץ: אוקיי.

חיים כץ: יש למישהו הערות?

חיים כץ: רוצה להגיד משהו?

חיים כץ: כן, גברתי.

חיים כץ: לפרוטוקול, שם ותפקיד.

<שרון פרימור: שרון פרימור, היועצת המשפטית של ארגון בזכות.

<שרון פרימור: אנחנו מברכים על הרעיון של הכנסת מלווה.

<שרון פרימור: מהפריזמה של אנשים עם מוגבלות יש לזה משנה חשיבות.

<שרון פרימור: אנשים עם מוגבלות שכלית שצריכים, לא את הידית שאפשר לאחוז בה, הם צריכים את המלווה שיוכל להנגיש להם את הסיטואציה.

<שרון פרימור: שהם יבינו מה הרופא רוצה לעשות.

<שרון פרימור: כנ"ל לאנשים עם מוגבלות נפשית.

<שרון פרימור: ההערות שלי הם לגבי הסייגים שמנוסחים כאן - - -

חיים כץ: עוד לא התחלנו להקריא.

<שרון פרימור: אוקיי.

חיים כץ: כן, גברתי.

<אלישבע אנסבכר: עורכת הדין אלישבע אנסבכר.

<אלישבע אנסבכר: אני מייצגת את תנועת אמונה.

<אלישבע אנסבכר: אנחנו ביקשנו לדון, יחד עם הצעת החוק הזו, גם בהצעת חוק נוספת - - -

חיים כץ: כל דבר בעיתו.

<אלישבע אנסבכר: רלוונטית - - -

חיים כץ: כל דבר בעיתו.

<אלישבע אנסבכר: לגבי טיפול ביילוד.

חיים כץ: כל הצעת חוק לגופו של עניין.

<אלישבע אנסבכר: זכות היילוד - - -

חיים כץ: בסדר גמור, זה משהו אחר.

פנינה תמנו: אנחנו כרגע פה.

פנינה תמנו: אנחנו לא ב-.

חיים כץ: כן.

חיים כץ: כן, גברתי.

<נירית זידר: שמי נירית זידר, אני מייצגת את האגודה לזכויות החולה.

<נירית זידר: אנחנו תומכים מאוד בחוק הזה.

<נירית זידר: ובלי לסייג את זה לאוכלוסיות חלשות אלא באופן כללי: אנחנו מאוד תומכים בחוק.

חיים כץ: מצוין.

חיים כץ: למה יש פה משטרה?

<אריאל סיזל: בכל מקרה שלא יידרש - - -

חיים כץ: מי אדוני?

חיים כץ: לפרוטוקול.

<אריאל סיזל: אריאל סיזל, סגן היועץ המשפטי של המשרד לביטחון פנים.

<אריאל סיזל: אבל זה מופיע בהצעת החוק: אנחנו ביקשנו להחריג, הן את שירות בתי הסוהר והן את המשטרה, וזה הוכנס, כך שאין לנו - - -

חיים כץ: מאה אחוז.

חיים כץ: אנחנו נעבור להקראה.

<יעל סלנט: חוק זכויות החולה (תיקון - זכות לנוכחות מלווה בטיפול), התשע"ה-2014.

<יעל סלנט: הוספת סעיף 6א – 1.

<יעל סלנט: בחוק זכויות החולה התשנ"ו-1996 (להלן – החוק העיקרי), אחרי סעיף 6 יבוא: "זכות לנוכחות מלווה בטיפול רפואי – 6א.

<יעל סלנט: (א) מטופל רשאי להיות מלווה באדם מטעמו (להלן – מלווה) בעת קבלת טיפול רפואי, ובלבד שהמלווה לא יתערב במתן הטיפול הרפואי.

<יעל סלנט: (ב) על אף האמור בסעיף קטן (א), מטפל רשאי לא לאפשר למלווה להיות נוכח בטיפול רפואי, אם סבר שמתקיים אחד מאלה: (1) נוכחות המלווה בטיפול הרפואי תגרום לפגיעה בבריאות המטופל, המלווה או מטופלים אחרים.

<יעל סלנט: (2) נוכחות המלווה תפגע באיכות הטיפול הרפואי שניתן למטופל, בסיכויי הצלחתו של טיפול כאמור או בקבלת מידע מהמטופל הנחוץ לצורך הטיפול הרפואי.

<יעל סלנט: (3) נוכחות המלווה מפריעה לעבודת המטפל או הצוות המטפל.

<יעל סלנט: (4) נוכחות המלווה תפגע בפרטיותם של מטופלים אחרים ולא ניתן למנוע את הפגיעה באמצעים סבירים".

<יעל סלנט: כל החריגים האלה נוסחו בעצם בהתייעצות עם משרד הבריאות ועם משרד המשפטים, כשהמטרה פה באמת זה למנוע את כל אותם מצבים רגישים שעלולים להיווצר: כל מיני מצבים של הטרדה מאיימת, כל מיני מצבים של קרינות מייננות שמסוכנות למי שמתלווה.

<יעל סלנט: כל מיני מצבים מהסוג הזה שראינו אותם כרגישים וחשבנו שנכון להחריגם.

<יעל סלנט: גם הצעת החוק המקורית דיברה על החרגה מסוימת.

<יעל סלנט: (ג) "סבר המטפל כי התקיימה אחת מהעילות שבשלה מלווה לא יוכל להתלוות למטופל לטיפול רפואי כאמור בסעיף קטן (ב), יסביר המטפל למטופל את הסיבה ויאפשר את נוכחות המלווה בסמוך ככל הניתן לטיפול הרפואי".

יעקב מרגי: לפני כן, שאלה קטנה, אדוני יושב ראש: איך אני משריין, לאור האמור בסעיף 6א(ב)(2), אם לא באתי טוב בעיניים שלו?

יעקב מרגי: לפעמים יש צוות רפואי שלא באתי לו טוב - - -

פנינה תמנו: מפריע לי.

פנינה תמנו: בדיוק.

פנינה תמנו: - - - מפריע לי.

יעקב מרגי: באמת מפריע לי.

<יעל סלנט: תראה, אנחנו, חבר הכנסת יעקב מרגי, כשניסחנו את החריגים האלה ראינו את כל המצבים הבעייתיים.

חיים כץ: אנחנו באים בתום לב.

יעקב מרגי: בתום לב.

חיים כץ: כן.

יעקב מרגי: נאמר לפרוטוקול.

יעקב מרגי: בסדר.

חיים כץ: נאמר לפרוטוקול.

חיים כץ: תמשיכי.

פנינה תמנו: אדוני היושב ראש, סעיף 6א(ב)(3) – הוא לדעתי רחב.

חיים כץ: היא גמרה להקריא?

<יעל סלנט: התיקון לסעיף 27 מהווה החרגה של המשטרה ושל שב"ס, ואומר לגבי צה"ל שהם יקבעו לעצמם את ההוראות שהם רואים לנכון בפקודות הצבא.

<יעל סלנט: ואני אקריא: תיקון סעיף 27 – 2.

<יעל סלנט: בסעיף 27 לחוק העיקרי – (1) בסעיף קטן (א)(3), אחרי פסקת משנה (ד) יבוא: "(ה) בפקודות הצבא כהגדרתן בחוק השיפוט הצבאי, התשט"ו-1955, ניתן לקבוע הוראות בדבר זכותו של מטופל להיות מלווה באדם מטעמו בעת טיפול רפואי, כאמור בסעיף 6א".

<יעל סלנט: (2) אחרי סעיף קטן (א) יבוא: "(ב) על אף האמור בסעיף 30, הוראות סעיף 6א לא יחולו על משטרת ישראל ועל שירות בתי הסוהר".

<יעל סלנט: זה לאור בקשתם.

חיים כץ: טוב, גם לא הייתה מטרת המחוקקת שזה יחול על המשטרה ועל השב"ס.

יעקב מרגי: ברור.

חיים כץ: החוק הזה נולד מאנשים שלא יודעים את השפה, שמישהו יבוא וידבר איתם וידבר בשמם ויהיה מתורגמן.

חיים כץ: מפה זה נולד.

חיים כץ: יחד עם זה, זה הורחב קצת.

חיים כץ: עורכת הדין שרון פרימור, רצתה להגיד משהו?

<שרון פרימור: כן.

<שרון פרימור: ההסתייגות שלי לגבי סעיף 6א(ב)(3).

<שרון פרימור: אני חושבת שכל אחד יכול להבין שאם יש מלווה שהוא באמת מטריד, אלים, פוגעני, יש בזה כדי לסכל את הטיפול הרפואי.

<שרון פרימור: הנוסח של סעיף 6א(ב)(3) הוא מאוד-מאוד רחב.

<שרון פרימור: מהעולם שלנו, למשל: ניקח חדר מיון שיש בו עומס מאוד מובן.

<שרון פרימור: פתאום מגיע אדם עם מוגבלות שכלית, עם פיגור שכלי, מגיע אליו המלווה והוא מתחיל לדבר מאוד-מאוד לאט.

<שרון פרימור: וזה, בעיני הרופאים – ואני לא שופטת אותם כי הם בתוך הלחץ – מפריע להם.

<שרון פרימור: ולכן הרבה קורה, לא הרבה פעמים אבל קורה שהמלווה מתבקש בבקשה לצאת החוצה, והאדם עם המוגבלות נשאר לגמרי-לגמרי לבד.

<שרון פרימור: לכן אני חושבת שצריך, כמו שהוסבר כאן, שההפרעה תהיה מאוד מוגבלת, באמת, להטרדה, לאלימות, לדברים קונקרטיים.

<שרון פרימור: הפרעה כלשהי בתוך העולם המאוד עמוס של בית חולים יכולה להתפרש להרבה מאוד מצבים שהם תלויי הלחץ באותו רגע, ואני חושבת שיש בזה כדי לפגוע בזכות של אנשים עם מוגבלות ספציפית, ואני חושבת שגם ציבורים אחרים, להנגשה וליווי שהם צריכים דווקא ברגעים הקריטיים האלה והלחוצים האלה.

חיים כץ: כן.

<חן שמילו: עורך הדין חן שמילו מההסתדרות הרפואית.

<חן שמילו: אז ראשית אנחנו רוצים להגיד שהאינטרס של המטופל להיות מלווה הוא גם אינטרס של הרופא.

<חן שמילו: לכן, אנחנו עקרונית בהחלט תומכים בהצעת החוק.

<חן שמילו: שלחנו גם מכתב עם סייגים, אני רואה שגם רובם התקבלו.

<חן שמילו: בהקשר של סעיף 6א(ב)(3), ביקשנו להחריג מלווה שכניסתו נמנעה לפי החוק למניעת אלימות במוסדות למתן טיפול.

יעקב מרגי: זה לא - - -

<חן שמילו: זה לא מופיע כאן.

יעקב מרגי: זה לא - - -

פנינה תמנו: - - - הגעתם לשם?

<חן שמילו: לא, כתבנו את זה בצורה מפורשת במכתב.

פנינה תמנו: אז אולי צריך למחוק את זה ולרשום ספציפית.

חיים כץ: טוב, בואו, תקשיב: אנחנו נאשר את הצעת החוק בהכנה לקריאה הראשונה.

חיים כץ: אחרי הקריאה הראשונה, בין השנייה לשלישית, תשב המציעה עם המשרדים, עם הארגונים, תראה, תגבש הסכמות, ונוכל לקדם את זה הלאה.

חיים כץ: ומי בעד הצעת החוק כפי שהיא הוקראה?

שולי מועלם-רפאלי: רגע, רציתי להגיד מילה.

חיים כץ: רצית להגיד משהו.

שולי מועלם-רפאלי: רציתי לשאול שתי שאלות:

שולי מועלם-רפאלי: הבנתי מהיועצת המשפטית שהצעת החוק ביחס ליילודים היא הצעת חוק נפרדת.

חיים כץ: נכון.

שולי מועלם-רפאלי: אוקיי.

שולי מועלם-רפאלי: למרות שאני הבנתי שזה אמור היה להיות מוצמד.

חיים כץ: אני לא הבנתי.

<וילמה מאור: לפי - - -

שולי מועלם-רפאלי: אוקיי.

שולי מועלם-רפאלי: בסדר.

שולי מועלם-רפאלי: אז אני זורמת.

שולי מועלם-רפאלי: היא בטח עם ההסבר המלומד שנתנה לי היועצת המשפטית.

שולי מועלם-רפאלי: דבר שני שרציתי להבין - - -

חיים כץ: היא יודעת יותר טוב, היא עורכת דין - - -

שולי מועלם-רפאלי: בגלל זה אני שותקת, כמו שאתה שם לב.

<יעל סלנט: ההסבר ניתן - - - עם היילוד.

שולי מועלם-רפאלי: לא, לא, בסדר גמור.

שולי מועלם-רפאלי: אני קיבלתי את ההסבר שלך, עורכת הדין יעל סלנט.

שולי מועלם-רפאלי: זה ברור.

שולי מועלם-רפאלי: אני רק רוצה להבין: למה זה לא חל על המשטרה והשב"ס?

שולי מועלם-רפאלי: זאת אומרת, האם נקודת המוצא היא שתמיד במקומות האלה יש מלווה כשרופא בודק?

<אריאל סיזל: קודם כל, ישנם כללים פנימיים שנמצאים, שהם תקפים בשירות בתי הסוהר.

שולי מועלם-רפאלי: מצוין.

<אריאל סיזל: לא, אני חייב להסביר: אנחנו ביקשנו החרגה כיוון שהאוכלוסיות שנמצאות במשמורת של שירות בתי הסוהר או של המשטרה, אם זה מדובר על עצורים, אז יש חשש שגם במצבים מסוימים דווקא המלווה יכול להשתמש בזה על מנת להעביר מסרים, לשבש הליכי חקירה ועוד.

שולי מועלם-רפאלי: תודה.

חיים כץ: אני גם אמרתי ממה נולד החוק.

שולי מועלם-רפאלי: לא, לא, זה ברור.

שולי מועלם-רפאלי: לכן לא הבנתי איך הגענו פה למשטרה ולשב"ס.

חיים כץ: ולכן אנחנו עוברים להצבעה.

חיים כץ: ומי בעד הצעת החוק כפי שהוצבעה?

חיים כץ: הצבעה בעד – פה אחד נגד – אין נמנעים – אין הצעת חוק זכויות החולה (תיקון - הזכות לנוכחות מלווה בטיפול), התשע"ה-2014, אושרה לקריאה ראשונה.

חיים כץ: ואת מצביעה במקום חברת הכנסת רינה פרנקל.

חיים כץ: וכל חברי הכנסת שנמצאים פה והם ארבעה במספר אישרו את הצעת החוק להכנה לקריאה הראשונה.

חיים כץ: תודה רבה.

שולי מועלם-רפאלי: תודה, אדוני היושב ראש.

חיים כץ: הישיבה נעולה.